সোমবার থেকে ফের ঝলমলে রোদ, বৃষ্টি থামবে রাজ্যে

কলকাতা: ঘূর্ণিঝড় মন্থা (Cyclone Montha) যদিও সরাসরি বাংলায় আঘাত হানেনি, তবে তার পরোক্ষ প্রভাবেই রাজ্যের আকাশ মেঘলা হয়ে রয়েছে গত কয়েক দিন ধরে। বৃহস্পতিবার থেকেই কলকাতা সহ দক্ষিণবঙ্গের বিভিন্ন জেলায় শুরু হয়েছে বৃষ্টি (Kolkata Weather Forecast)।

আবহাওয়া দফতর জানিয়েছে, মন্থা বর্তমানে সুস্পষ্ট নিম্নচাপ আকারে ছত্তিশগড়ের দক্ষিণ প্রান্ত ও সংলগ্ন এলাকায় অবস্থান করছে। এর প্রভাবেই রবিবার (২ নভেম্বর) পর্যন্ত রাজ্যজুড়ে বৃষ্টি চলবে। দক্ষিণবঙ্গের প্রায় সব জেলাতেই আগামী কয়েক দিন বজ্রবিদ্যুৎ-সহ হালকা থেকে মাঝারি বৃষ্টি হতে পারে।

আরও পড়ুন: সাতসকালে মেট্রো বিভ্রাট, চরম দুর্ভোগে যাত্রীরা

শুক্রবার বীরভূম ও মুর্শিদাবাদে কয়েকটি জায়গায় ভারী বৃষ্টির সম্ভাবনা (৭–১১ সেমি)। শনিবার উত্তর ২৪ পরগনা, দক্ষিণ ২৪ পরগনা, পূর্ব মেদিনীপুর ও নদিয়ায় বজ্রবিদ্যুৎ সহ বৃষ্টি হতে পারে। এই চার জেলায় হলুদ সতর্কতা জারি করেছে হাওয়া অফিস। রবিবারের পর থেকে আবহাওয়া পরিবর্তন শুরু হবে। সোমবার থেকেই দক্ষিণবঙ্গে ফের ঝলমলে রোদ দেখা যাবে।

উত্তরবঙ্গে রয়েছে বৃষ্টির পূর্বাভাস

উত্তরবঙ্গেও রবিবার পর্যন্ত বৃষ্টি চলবে। দার্জিলিং, কালিম্পং, জলপাইগুড়ি, কোচবিহার ও আলিপুরদুয়ার জেলায় একাধিক স্থানে ভারী থেকে অতি ভারী বৃষ্টি (৭–২০ সেমি) হতে পারে। উত্তর ও দক্ষিণ দিনাজপুর, মালদা জেলাতেও ভারী বৃষ্টির সম্ভাবনা রয়েছে। সোমবার থেকে উত্তরবঙ্গেও আবহাওয়ার উন্নতি হবে।

কলকাতা ও পার্শ্ববর্তী অঞ্চলের আবহাওয়ার আপডেট

রাজধানী কলকাতায় আগামী কয়েক দিন আকাশ মেঘলা থাকবে, মাঝে মাঝে হালকা বৃষ্টি হতে পারে। তাপমাত্রা ২–৩ ডিগ্রি সেলসিয়াস কমবে, তবে তার পরে স্থিতিশীল থাকবে।