শহরের উষ্ণতম দিনেই তাপপ্রবাহের সতর্কতা জারি হাওয়া অফিসের

ওয়েব ডেস্ক: ২৩ এপ্রিলের পর ৯ মে। ফের ১৬ দিন পর কলকাতার (Kolkata Weather Update) সর্বোচ্চ তাপমাত্রা পৌঁছল ৩৮ ডিগ্রি সেলসিয়াসের ঘরে। ১৬ দিন আগে শহরের তাপমাত্রা ছিল ৩৮.২ ডিগ্রি। শুক্রবার পারদ আরও খানিক ঊর্ধ্বমুখী হয়ে ছুঁল ৩৮.৬ ডিগ্রি। সেই হিসেবে ৯ মে ছিল মরসুমের উষ্ণতম দিন। এদিন হাওয়া অফিস নতুন করে তাপপ্রবাহের সতর্কতার আভাস দিল দক্ষিণবঙ্গে।

হাওয়া অফিস জানিয়েছে, শুক্রবারে শহরের এই দাবদাহ কেবল ট্রেলার মাত্র। আসল খেলা শুরু হবে শনিবার থেকে। মঙ্গলবার পর্যন্ত রাজ্যের ছয় জেলায় তাপপ্রবাহের সম্ভবনা রয়েছে। পশ্চিম বর্ধমান, বীরভূম, বাঁকুড়া, পুরুলিয়া, ঝাড়গ্রাম এবং পশ্চিম মেদিনীপুরে। দক্ষিণবঙ্গে আর্দ্রতাজনিত অস্বস্তি চরমে উঠবে বলে আশঙ্কা করছে আলিপুর আবহাওয়া দফতর।

আরও পড়ুন: কলকাতা বিমানবন্দরেও জারি হাই অ্যালার্ট

শুক্রবার কলকাতা ও লাগোয়া এলাকার সর্বোচ্চ আপেক্ষিক আর্দ্রতা ছিল ৯২ শতাংশ, সর্বনিম্ন ৩৬ শতাংশ। বাতাসে জলীয়বাষ্পের ধারণক্ষমতা বিরাট ব্যবধানে ওঠা–নামা করার ফলে অস্বস্তিকর গরমে নাজেহাল শহরবাসী। শুকনো গরমে চামড়ায় জ্বালা ধরানো অনুভূতিও ভোগ করেছেন তাঁরা। নতুন করে ঝড়বৃষ্টি না–নামা পর্যন্ত এই অবস্থা থেকে মুক্তির সম্ভাবনা নেই বলে জানিয়েছে আলিপুর আবহাওয়া অফিস। তাই আপাতত সামনের কয়েকদিন কষ্টই পেতে হবে দক্ষিণবঙ্গের সকলকে।