বৈশাখেই হাঁসফাঁস রাজ্যে, জেলায় জেলায় তাপপ্রবাহ

কলকাতা: বৈশাখের শুরুতেই রাজ্যে শুরু হয়েছে তাপপ্রবাহের তাণ্ডব। বুধবার রাজ্যের অধিকাংশ জায়গায় পারদ পেরিয়েছে ৪০ ডিগ্রির ঘর(Heat Wave)। দমদমে ৪০.১, বাঁকুড়ায় ৪১.৭, কলাইকুণ্ডায় সর্বোচ্চ ৪৪.৩, পানাগড়ে ৪২.২, আসানসোলে ৪১.৭, ব্যারাকপুরে ৪০, সিউড়িতে ৪০.২, ঝাড়গ্রামে ৪০.৫ এবং মালদায় ৪০.৫ ডিগ্রি সেলসিয়াস তাপমাত্রা রেকর্ড হয়েছে। আলিপুর আবহাওয়া দফতর জানিয়েছে, কলাইকুণ্ডায় তীব্র তাপপ্রবাহ হয়েছে, আর পানাগড় ও আসানসোলে তাপপ্রবাহের পরিস্থিতি তৈরি হয়েছে (West Bengal Weather Update)।

আজ বৃহস্পতিবার আকাশ পরিষ্কার থাকার সম্ভাবনা থাকলেও গরমের দাপট থেকে রেহাই নেই। সর্বোচ্চ তাপমাত্রা থাকবে ৩৯ ডিগ্রি আর সর্বনিম্ন ২৯ ডিগ্রির আশেপাশে। দক্ষিণবঙ্গের উপর দিয়ে আর্দ্র উষ্ণ গরম বইবে বলেই পূর্বাভাস। আবহাওয়া অফিস জানিয়েছে, হঠাৎ করে গাঙ্গেয় দক্ষিণবঙ্গে ৫ থেকে ৬ ডিগ্রি পর্যন্ত তাপমাত্রা বেড়ে যাওয়ার আশঙ্কা রয়েছে। ফলে আজ ও আগামীকাল পশ্চিম বর্ধমান, বাঁকুড়া ও বীরভূমে তীব্র তাপপ্রবাহের লাল সতর্কতা জারি হয়েছে।

আরও পড়ুন: হু হু করে বাড়ছে তাপমাত্রা, বৃষ্টি কবে হবে? দেখুন আপডেট

শনিবারও পশ্চিম বর্ধমান, বীরভূম, পুরুলিয়া, ঝাড়গ্রাম, বাঁকুড়া, পশ্চিম মেদিনীপুর ও মুর্শিদাবাদে তাপপ্রবাহের সতর্কতা জারি থাকবে। আলিপুর জানাচ্ছে, ২৬ এপ্রিল শনিবার পর্যন্ত আবহাওয়ার তেমন কোনও পরিবর্তনের সম্ভাবনা নেই। রবিবার থেকে কিছু জায়গায় হালকা বৃষ্টির সম্ভাবনা থাকলেও তাতে গরমের কষ্ট খুব একটা কমবে না।

দক্ষিণবঙ্গে বায়ুমণ্ডলে জলীয় বাষ্প থাকলেও তা বৃষ্টি নামাতে পারছে না। অন্যদিকে ঝাড়খণ্ডের দিক থেকে শুকনো গরম হাওয়া ঢুকে পড়ায় পরিস্থিতি আরও ভয়াবহ হচ্ছে। সাধারণভাবে ৪০ ডিগ্রির বেশি এবং স্বাভাবিকের চেয়ে ৫ ডিগ্রি বেশি হলে সেই আবহাওয়াকে তাপপ্রবাহ বলা হয়। এই মাপকাঠিতে দক্ষিণবঙ্গের একাধিক জেলায় এবার তীব্র তাপপ্রবাহের পরিস্থিতি তৈরি হচ্ছে।

এদিকে উত্তরবঙ্গেও ধীরে ধীরে তাপমাত্রা বাড়ছে। মালদা ইতিমধ্যেই ৪০ ডিগ্রির ঘরে পৌঁছে গেছে। কলকাতায় বুধবার সর্বোচ্চ তাপমাত্রা ছিল ৩৮.২ ডিগ্রি, স্বাভাবিকের চেয়ে ২.৩ ডিগ্রি বেশি। বাতাসে সর্বোচ্চ আপেক্ষিক আর্দ্রতা ছিল ৮৪ শতাংশ। ফলে গরমে হাঁসফাঁস অবস্থা জনজীবনের।